**Det altgennemtrængende jeg**

*Fra Chandogya Upanishad (en af de allerældste Upanishader, ca. 8. årh. fvt.)*

*Teksten er en dialog mellem en ung mand, Cvetaketu Aruneya, og hans fader, Uddalaka Aruni. Faderen belærer sønnen om atman. Dialogen afspejler guru-discipel-forholdet.*

Disse floder, kære, løber i Østen mod øst, i Vesten mod vest; de går fra hav til hav; de bliver til hav. Ligesom de nu dér ikke ved: dette er mig.

 På samme måde, kære, ved alle disse skabninger, når de er fremgået af væren, ikke af, at de er fremgået af væren. Hvad de end er her: tiger, løve, ulv, vildsvin, insekt, flue, utøj eller myg, så bliver de det igen.

 Denne finhed, af den består hele verden. Den er virkeligheden. Den er jeget. Den er du selv, Cvetaketu!

 ”Lær mig mere, herre.”

 ”Ja, kære,” svarede han.

Hvis en, kære, ville hugge i dette store træ ved roden, så ville det dryppe, men dog leve. Hvis en ville hugge i det på midten, så ville det dryppe, men dog leve. Det står der gennemtrængt af det levende jeg, drikkende og glædende sig.

 Hvis det levende jeg forlader en af dets grene, så tørrer den hen; hvis det forlader en anden gren, så tørrer den hen; hvis det forlader en tredje gren, så tørrer den hen; hvis det forlader det hele træ, så tørrer det helt hen; det må du vide, kære, sagde han.

 Når det levende jeg har forladt os, så dør vi; men det levende jeg selv dør ikke.

 Denne finhed, af den består hele verden. Den er virkeligheden. Den er jeget. Den er du selv, Cvetaketu!

 ”Lær mig mere, herre.”

 ”Ja, kære,” svarede han.

 ”Bring mig en frugt fra Nyagrodhatræet dér.”

 ”Her er den, herre.”

 ”Skær den op.”

 ”Den er skåret op, herre.”

 ”Hvad ser du i den?”

 ”Nogle helt fine korn, herre.”

 ”Skær et af dem op.”

 ”Det er skåret op, herre.”

 ”Hvad ser du i det?”

 ”Ingenting, herre.”

 Så sagde han til ham: ”Denne finhed, som du ikke kan se, kære, af denne finhed er dette store Nyagrodhatræ vokset sådan op.

 Tro mig, kære. Denne finhed, af den består hele verden. Den er virkeligheden. Den er jeget. Den er du selv, Cvetaketu!”

 ”Lær mig mere, herre.”

 ”Ja, kære,” svarede han.

 ”Læg dette salt i vand, og kom så i morgen til mig.” Det gjorde han.

 Så sagde han til ham: ”Det salt, du i aftes lagde i vand, hent det.”

 Han følte efter det, men kunne ikke finde det, det havde jo helt opløst sig.

 ”Tag en mundfuld af det fra denne side. Hvorledes er det?”

 ”Salt.”

 ”Tag en mundfuld fra midten. Hvorledes er det?”

 ”Salt.”

 ”Tag en mundfuld fra den anden side. Hvorledes er det?”

 ”Salt.”

 ”Kom mere i det, og kom så til mig.”

 Det gjorde han. Det var stadig det samme.

 Så sagde han til ham: ”Du ser ikke væren her, kære, og dog er den der.

 Denne finhed, af den består hele verden. Den er virkeligheden. Den er jeget. Den er du selv, Cvetaketu!”

*Kilde:*

*Kaj Mogensen: Hinduisme i fortid og nutid, tekst 11*